Ryanair doen weg met Afrikaanse vraelysMichael O’Leary, bedryfshoof van Ryanair.(Foto: ERIC LALMAND/Belga/AFP) Die Ierse lugredery Ryanair het die Afrikaanse vraelys wat Suid-Afrikaners wat na die Verenigde Koninkryk reis moet voltooi, geskrap. Ryanair het onder skerp kritiek deurgeloop oor dié vraelys wat voltooi moes word voordat Suid-Afrikaners ŉ Ryanair-vlug onderneem het om te bewys dat hulle wel Suid-Afrikaans is. Michael O’Leary, bedryfshoof van Ryanair, het Dinsdag gesê die maatskappy het met dié vraelys probeer reageer op ’n toename in die opsporing van vals Suid-Afrikaanse paspoorte. “Ons kry ’n boete van €2 000 vir elke passasier wat met ’n vals Suid-Afrikaanse paspoort vanaf Bodrum (in Turkye) in Dublin aankom.” Hy het bevestig daar is met die vraelyste weggedoen. “Ons het ook nie gedink dit is gepas nie. So, ons het die Afrikaanse toets beëindig, want dit maak nie sin nie,” het hy gesê en bygevoeg dat “Suid-Afrika sy probleme moet oplos”. Talle ontevrede Suid-Afrikaners het die vraelys as diskriminerend bestempel omdat baie van hulle nie Afrikaans verstaan nie. Die vraelys het onder meer vrae bevat oor Suid-Afrikaanse algemene kennis, waaronder wat die Suid-Afrikaanse internasionale belkode, hoofstad en huidige president is.